Igoris Girkinas

Igoris Girkinas (, taip pat Igoris Strelkovas (Игорь Иванович Стрелков); g. 1970 m. gruodžio 17 d. Maskvoje) – Rusijos karininkas, žurnalistas, buvęs separatistų karinių pajėgų organizatorius ir vadas Rytų Ukrainoje.

 Biografija 

Gimęs kariškių šeimoje, nuo vaikystės domėjosi istorija. Nuo 1989 m. ėmė domėtis karo mūšių rekonstrukcijomis ir Baltųjų judėjimo istorija. 1993 m. baigė Maskvos Istorijos–archyvų institutą, tačiau vietoje istoriko profesijos pasirinko kariškio karjerą. 1993–1994 m. atliko būtinąją karinę tarnybą Rusijos ginkluotosiose pajėgose. Pasibaigus būtinajai tarnybai, toliau pasiliko tarnauti pagal kontraktą: iš pradžių – motorizuotų šaulių sudėtyje, vėliau – kariniu žvalgu. Pasak jo paties, atitarnavo 18 metų įvairiuose daliniuose nuo 1993 iki 2013 m., užimdamas postus nuo dalies vado pavaduotojo iki centrinio aparato skyriaus viršininko pavaduotojo.

Dalyvavo kariniuose veiksmuose Padniestrėje 1992 m. birželio–liepos mėn. (Juodosios jūros kazokų kariuomenės 2–jo būrio savanoriu, Košnica–Benderai), Bosnijoje nuo 1992 m. lapkričio iki 1993 m. pabaigos (2–asis Rusų savanorių dalinys, Serbų respublikos kariuomenės 2–oji Podrino lengvųjų pėstininkų ir 2–oji Majevico brigados, Višegradas–Pribojis), Čečėnijoje (166–oji gvardijos atskira motorizuotų šaulių brigada, 1995 m. kovas–spalis, bei specialiuosiuose daliniuose 1999–2005 m.), vykdė specialiąsias užduotis kituose Rusijos regionuose. 1990 m. pabaigoje išleido autobiografinį „Bosnijos dienoraštį“. Rusų žmogaus teisių gynėjų iš „Memorialo“ organizacijos teigimu, I. Strelkovas 2001 m. tarnavo Čečėnijos Vedeno rajono Chatunės kaimo apylinkėse 45–ajame gvardijos specialiajame pulke.

1998–2000 m. rašė į laikraštį „Zavtra“, spausdino reportažus iš Bosnijos, Čečėnijos, kitų Rusijos „karštųjų taškų“, kritikavo oficialios valdžios nacionalinę politiką. Čia susipažino su tuomet žurnalistu dirbusiu Aleksandru Borodajumi. 2011 m. dirbo nepriklausomoje ANNA–News agentūroje korespondentu Abchazijoje. Išėjęs į atsargą, dirbo apsaugos tarnybos viršininku.

Pasak I. Girkino, jis yra Rusijos Federacijos federalinės saugumo tarnybos (FSB) atsargos pulkininkas. 2014 m. jis teigė savo iniciatyva atvykęs į Krymą, kur susipažino su vietiniais aktyvistais, priešiškai nusiteikusiais Ukrainos valdžiai, ir padėjo suformuoti sukilėlių grupuotę. Vėliau persikėlė į Donbasą, kur ėmė vadovauti regiono maištininkams. 2014 m. gegužės 15 d. paskirtas Donecko Liaudies Respublikos gynybos ministru ir saugumo tarnybos vadovu. Girkinas viešai kritikavo kai kurių savo dalinių narių elgesį, kaltindamas juos plėšikavimu ir drausmės stoka. Savo vaizdo įraše jis reiškė nepasitenkinimą dėl vangios vietos gyventojų paramos sukilėliams.Igoris Girkinas (Strelkovas) kreipėsi į doneckiečius (video) Teigiama, kad Girkinas siekė perkelti kai kurias Rusijos imperijos kariuomenės simbolikos tradicijas į savo vadovaujamus dalinius – pavyzdžiui, uždraudė kariškiams keiktis, o karo vėliava buvo pašventinta cerkvėje.

Slovjansko apgulties metu I. Girkino daliniai atsitraukė į Donecką, kur jis liepos 1 d. jis paskelbė apie karinės padėties įvedimą Donecke ir apie tai, kad prisiima karo komendanto pareigas.

2014 m. rugpjūčio 14 d. Girkinas atsistatydino iš pareigų, teigdamas, jog pereina į kitą veiklą. Tuometinis Donecko Liaudies Respublikos lyderis Aleksandras Zacharčenka nurodė, kad Girkinas išėjo mėnesio atostogų ir vėliau turėtų būti paskirtas naujoms užduotims Novorosijos Federacijos teritorijoje. Rugsėjo 11 d. I. Girkinas pareiškė, kad negrįš į Donbasą, pakvietė palaikyti prezidentą Putiną, kovoti prieš „penktąją koloną“ Rusijoje. Teigiama, kad atsistatydinimą lėmė nepakankamas karinių veiksmų Donbase palaikymas iš Rusijos pusės. Lapkričio 4 d. I. Girkinui suteiktas Donecko Liaudies Respublikos didvyrio vardas.

Grįžęs į Maskvą, Girkinas tapo mažiau matomas Rusijos valstybinėje žiniasklaidoje, nors anksčiau jo veikla buvo plačiai nušviečiama. Kai kurie apžvalgininkai tai siejo su pasikeitusiu oficialiosios Kremliaus pozicijos požiūriu į konfliktą.Panaudotas ir išmestas Igoris Girkinas atskleidžia, kas diriguoja Donbaso teroristams

 Šaltiniai 

 Nuorodos 

 Oficiali svetainė  (rusų k.)
 Igoris Girkinas (nytimes.com)

Kategorija:Rusijos žurnalistai
Kategorija:Rusijos karininkai